<classify> WAZIRI Mkuu mstaafu, Edward Lowassa amewataka wafugaji na wakulima kuendelea kudumisha umoja na amani. Pia, amepongeza viongozi wa Mkoa wa Morogoro katika kusimamia suala hilo kwa ukamilifu.Aidha, amesifu jitihada zinazochukuliwa na viongozi wa mkoa huo kwa kushirikiana na wananchi, kusimamia utuzaji wa mazingira hasa misitu na kutaka juhudi hizo ziwe endelevu.Lowassa alisema hayo jana alipopata fursa ya kuzungumza wakati wa Ibada ya Misa ya Jumapili, iliyofanyika Kanisa Kuu la Bungo la KKKT Dayosisi ya Morogoro. Ibada hiyo ilikuwa maalumu ya Jubilee ya miaka 25 ya Ndoa na Utumishi wa Kichungaji wa Askofu Jacob Mameo Ole Paulo na mkewe, Rose Suleiman Kimhanga.Mbali na Lowassa aliyeambatana na mkewe, Regina, ibada hiyo ilihudhuriwa na wakuu wa mikoa ya Njombe, Christopher Ole Sendeka, wa Kigoma, Emmanuel Maganga na mwenyeji wao wa Morogoro, Loata Ole Sanare.Lowassa alisema amefurahishwa kutosikia migogoro baina ya wafugaji na wakulima katika Mkoa wa Morogoro na jambo hilo linapaswa kuendelea kusimamiwa vyema na viongozi wote ili kuendeleza umoja na kudumia amani.Aliwataka wananchi wa mkoa huo, viongozi wa dini na serikali kumuunga mkono Mkuu wa mkoa mpya, Loata Ole Sanare katika kazi zake za kuwatumikia wananchi, kwani ni mchapakazi mzuri tangu akiwa mkoani Arusha.  <topic>: kitaifa 